Rūdiškių gimnazija, 2016 m.

Verčiame naują gimnazijos metraščio lapą. Naują ne tik pasikeitusiu metų skaičiumi, bet ir darbais, pasiekimais ir pasikeitimais, net atradimais.

Pirmiausia matome atnaujintą gimnazijos interjerą. Šiais metais administracijos iniciatyva dekoruotos ir naujai papuoštos vidinės mokyklos erdvės, atidaryta visų gimnazijos laidų nuotraukų galerija, visų 3 aukštų fojė įrengtos minkštosios poilsio ir laisvalaikio zonos. Tapo jaukiau, mokykla tiesiogine prasme priartėjo prie antrų namų supratimo.

O namuose visi esame savimi – kiekvienas įnešame savo didesnę ar mažesnę, bet dėl to ne mažiau reikšmingą dalį. Taigi 2016 m. Rūdiškių gimnazijos  bendruomenė tęsė OLWEUS smurto ir patyčių prevencijos programos įgyvendinimą pagal vieną pagrindinių gimnazijos veiklos prioritetų – tai saugios, tolerancija ir pagarba grindžiamos aplinkos kūrimas. Pirmąjį pusmetį vyko gimnazijos darbuotojų mokymai, nuo rugsėjo mėnesio į mokymo veiklas buvo įtraukti ir mokiniai. Bendruomenė mokėsi praktiškai atpažinti patyčias, tinkamai į jas reaguoti. 2016 m. buvo atlikti 2 tyrimai, kurie atskleidė šio prevencinio darbo įtaką ir svarbą. Tikėtina, kad ši veikla pagerino bendrąjį gimnazijos mikroklimatą, gimnazijos bendruomenės narių santykius. 2016 metais taip pat buvo tęsiama tarptautinė asmeninį tobulėjimą ir socialinę atsakomybę skatinanti programa DofE. DofE skatina kryptingai ugdyti įgūdžius, kurie jau ir taip yra jauno žmogaus gyvenimo dalis, arba padeda užsiimti nauja veikla. Jau organizuotas bandomasis žygis po Marcinkonių apylinkes ir Čepkelių gamtinį rezervatą - žygyje dalyvavo 6 mokiniai ir 1 mokytoja. Metų pabaigoje startavo naujas įdomus projektas „Tyrinėjimo menas: partnerystės kuriančioms mokykloms“, kurio tikslas – ugdyti tyrinėjantį mokinių mąstymą, plėsti jų galimybių lauką. Trumpai tariant, tai įtraukiančios pamokos su profesionaliais menininkais. Nutarta dirbti su II a klase, o vėliau, projektui įsibėgėjus, įtraukti ir kitas klases.

2016 m. taip pat buvo tęsiamas ir kulminaciją pasiekė VšĮ „Pilietiškumo, demokratijos ir teisės programų centro“ inicijuotas projektas  jaunimui „Gyvenu laisvai!“. Projektu buvo siekiama skatinti geresnį savo krašto kultūros savitumo, unikalios tapatybės suvokimą ir puoselėjimą, stiprinti vietos bendruomenės atvirumą ir bendradarbiavimą, ugdyti jaunų žmonių kūrybiškumą, kritinį mąstymą ir aktyvumą. Todėl gimnazijoje visus metus buvo organizuojamos kūrybinės dirbtuvės su įvairių sričių ekspertais, taip pat 25-ių km žygis nauju maršrutu „Valdovų ir pirklių keliu. Po 700 metų“, kuriuo su archeologu V. Vaitkevičiumi praėjo 12 mokinių ir 2 mokytojai, vasarą ir rudenį buvo organizuotos 3 kūrybinės stovyklos, tai: Tarptautinė ateities lyderių mokykla (International Future Leaders School), finansuota Britų Tarybos, kurioje dalyvavo 120 jaunuolių iš Islandijos, Vokietijos, Didžiosios Britanijos, Vakarų Ukrainos, Latvijos, Estijos ir Lietuvos, iš jų 13 Rūdiškių gimnazijos mokinių ir 1 mokytoja, Kūrybiškumo stovykla (dalyvavo 2 mūsų gimnazijos mokiniai) ir Kino akademijos stovykla – joje su režisieriumi Vytautu V. Landsbergiu sukurtas partizaniškas filmas „Žemės broliai“, o jį kuriant dalyvavo 8 Rūdiškių gimnazijos mokiniai. Lapkričio pabaigoje-gruodžio pradžioje „Gyvenu laisvai!“ dalyviai buvo apdovanoti kelione į Europos Parlamento būstinę Briuselyje, aplankant Berlyną ir Amsterdamą (vyko 18 gimnazijos mokinių ir 2 mokytojos). Šios suteiktos mums galimybės buvo tinkamai panaudotos: Rūdiškių gimnazijos mokiniai įgyvendino savo idėją, kaip garsinti gimtąjį kraštą, – sukūrė 4 naujus Trakų rajono turistinius maršrutus, įtraukdami Rūdiškes, ir internetinę svetainę [www.atraskrudiskes.lt](http://www.atraskrudiskes.lt). Už šį darbą Rūdiškių gimnazijos komanda „Trakas“ Valdovų rūmuose vykusiame baigiamajame renginyje buvo nominuota ir gavo apdovanojimą „**Už tėviškės pažinimo skatinimą“. Tikėtina, kad** su ekspertais atliktas darbas bus naudingas Trakų kraštui ir tęsiamas bei prasmingai panaudojamas Trakų turizmo informacijos centro, su kuriuo žadame pasirašyti sutartį, veikloje.

Intensyviai buvo vykdomi kiti projektai, akcijos: ESF akademija, „Mes rūšiuojame“, „Saulėto oranžinio traukinuko kelionė per Lietuvą“, „Pagelbėk artimui“, „Gyvenu sveikai“, Nacionalinė bibliotekų savaitė, Šiaurės šalių bibliotekų savaitė „Ateitis“, „Savaitė be patyčių 2016“, „Kodėl aš myliu Lietuvą?“, projektas „Krašto knyga“, „Saugesnio interneto diena“, „Darom“, Gerų darbų akcija, „Solidarumo bėgimas“, „Rašom“, „Darni mokykla“, Tolerancijos diena, Sporto šventės ir kt. Taigi mokiniams užtenka veiklos, tuo labiau kad susiformavo naujos sudėties aktyvi Seniūnų sueiga, gimnazistai patys inicijuoja įvairias akcijas, veiklas, bendradarbiaudami su gimnazijos absolventais, tai „Diena kitaip“, tinklinio turnyrai, kino vakarai, savaitė be namų darbų, kalėdinės dvasios akcija. Nuolat sugalvojamos naujos laisvalaikio formos, gimnazijoje prigyja vyresniųjų ir pradinukų bendradarbiavimas, pagalba mažesniems organizuojant įvairius žaidimus („Pirmokas – pirmokui“), skaitymus („Mokausi skaityti pats ir mokau kitus“, „Skaitome mažiesiems“).

Yra puikių akademinių pasiekimų. Džiaugiantis dėl visų puikiai ir gerai besimokančiųjų ir gebančių mūsų gimnazijoje atskleisti ir realizuoti savo gebėjimus, malonu išskirti ir atskirai pažymėti pirmąsias vietas, didžiausius laimėjimus: V. Buividavičius – I vieta IT rajono olimpiadoje ir I vieta matematikos olimpiadoje, V. Ugianskas – I vieta rajono gamtamoksliame konkurse, O. Aliukonytė – I vieta rajono fizikos olimpiadoje, G. Lizunaitė – I vieta rajono anglų kalbos olimpiadoje, O. Aliukonytė ir A. Jankauskaitė – I vietos respublikiniame rašinių konkurse „Mano tautos papročiai ir tradicijos“, I. Sidorovič – I vieta rajono Antikos kultūros olimpiadoje, Kr. Stacevič – I vieta rajono lietuvių kalbos meninio skaitymo konkurse, A. M. Kirvaitytė ir F. Bartkevičius – rajoninio epistolinio rašinio konkurso nugalėtojai (Fausto rašinys respublikiniame etape pažymėtas pagyrimo raštu), D. Vitkauskaitė ir E. Matulevičiūtė – rajoninio filologų konkurso nugalėtojos (Evelina pakviesta į respublikinį etapą), E. Matulevičiūtė – respublikinio konkurso „Žvelgiu į Lietuvą“ prizininkė, A. Jaselionis ir A. Zalieckaitė – I vietos rajono geografijos olimpiadoje „Gaublys“, Rūdiškių gimnazijos komanda tapo respublikinio konkurso „Darni mokykla“ laureatais, O. Aliukonytė ir Gabrielė Kosovskytė – respublikinio 9-10 kl. mokinių etikos konkurso „Moralinės dilemos“ I etapo nugalėtojos, E. Kozlovskaja šiame konkurse pateko į II etapą ir užėmė prizinę vietą, Vilnijos krašto mokyklų VI-VIII kl. mokinių rašinių konkurse „Kodėl aš myliu Lietuvą“ M. Banevičiūtė tapo laureate. Taip pat turime daug II ir III vietų bei internetinių konkursų – *Olympis, Kengūra*, „Švari kalba –švari galva“ – dalyvių ir laimėtojų. Šiais metais visus pirmūnus gimnazijos administracija apdovanojo kelione į Dzūkiją, į Pamerkių kaimą, kur mokiniai dalyvavo edukacinėje programoje „Grikio kelias“.

Rūdiškių gimnazija tęsia ir puoselėja sportines tradicijas: bendradarbiaujama su Rūdiškių futbolo komanda „Vėtra“ ir pažymint FC „Vėtros“ 20-metį rajoniniame gimtadienio turnyre užimta I vieta, taip pat respublikinėse Lietuvos futbolo federacijos salės futbolo mergaičių varžybose „Ladygolas“ pasiektos dvi I vietos, aktyviai dalyvaujama ir laimimos prizinės vietos įvairiose rajono ir šalies lengvosios atletikos, krepšinio varžybose ir turnyruose. Ypatingas asmeninis laimėjimas – Lietuvos graikų-romėnų imtynių čempionate D. Gervinsko iškovota I vieta.

Kaip kasmet, gimnazijos mokiniai ir mokytojai yra aktyvūs teatro, kitų kultūros renginių gerbėjai. Nors šiemet Rūdiškių gimnazijoje lankėsi nemažai garsių menininkų – fotografai A. Aleksandravičius, St. Paškevičius, aktoriai Vyt. Leistrumas, V. Kochanskytė, muzikantas, kompozitorius ir aktorius A. Mamontovas, dizainerė L. Sims, mums to nepakako. Labai mėgstame lankytis teatre, parodose, vykstame į ekskursijas ir arti, ir toliau – kiek tik leidžia galimybės (nuo Vilniaus iki Krokuvos, nuo Marcinkonių iki Talino, nuo Trakų iki Briuselio, Berlyno, Amsterdamo). Taigi magiškasis teatras: lankytasi Atviro rato teatre, kur atradome nuostabų spektaklį „Lietaus žemė“, Jaunimo teatre („Geras žmogus iš Sezuano“, „Ledi Makbet“), Nacionaliniame dramos teatre žiūrėjome O. Koršunovo „Meistrą ir Margaritą“, „Katedrą“, naujame kameriniame „House of Puglu“ teatre stebėjome ir patys dalyvavome interaktyviame spektaklyje „Vienatvė. 1991“, mielajame Keistuolių teatre žiūrėjome spektaklį „Atleisk jiems – jie nežino, ką daro“, pradinukai domėjosi teatru „iš vidaus“ – dalyvavo edukaciniuose užsiėmimuose Jaunimo teatre „Ekskursija į teatro vidų“, spektakliuose ir programose mažiesiems.

Tad mokykloje augama. Augama, mokomasi, bręstama ir užaugama – 2016 m. Rūdiškių gimnaziją baigė 27 abiturientai, visi gavo brandos atestatus. Brandos egzaminai išlaikyti gerai, į gimnazijos metraštį didžiuodamiesi įrašome dar vieną 100-uką, kurio savininkas IV a kl. mokinys R. Jankauskas (anglų kalba, mokytoja L. Kumparskienė). 56 proc. abiturientų jau siekia aukštojo universitetinio išsilavinimo, 22 proc. – neuniversitetinio, 7 proc. baigusiųjų įgis profesinį išsilavinimą, o 15 proc. dar ieško savosios vietos, dirba. Linkime sėkmingų atradimų kūrybingajai VII gimnazijos laidai.

2016 m. gimnazijoje mokėsi 333 mokiniai, dirbo 50 mokytojų.

Šioje mokykloje mes esame savimi!

Loreta Masienė